Storm om Trump se kop ná twiets | Maroela Media
Donald Trump, president van Amerika, loop deur onder swaar kritiek nadat hy Woensdag 'n beleid teruggetrek het wat transgender-mense toelaat om in enige hoedanigheid in die Amerikaanse weermag te dien.
Trump het in 'n reeks Twitter-inskrywings gesê dié beleid, wat deur oudpres. Barack Obama ingestel is, word teruggetrek omdat die weermag nie die "ontwrigting wat transgender-mense in die weermag sal veroorsaak" kan bekostig nie.
"Ná gesprekke met generaals en militêre kenners, moet julle asseblief bewus wees dat die Amerikaanse regering voortaan geen transgender-mense toelaat om in enige hoedanigheid in die Amerikaanse weermag te dien nie," het hy gesê.
Trump het gesê dié besluit is juis in belang van die VSA én die Amerikaanse weermag gemaak.
"Die weermag fokus op beslissende en oorweldigende oorwinnings, en kan nie belas word met die enorme mediese koste en ontwrigting wat transgender-mense in die weermag sal veroorsaak nie."
'n Woordvoerder vir die Withuis, Sarah Huckabee Sanders, het Woensdag in reaksie op die negatiewe kommentaar gesê Trump se besluit is geneem in die beste belang van die Amerikaners, en sy standpunt oor mense van die transgender-gemeenskap is nié in ag geneem nie.
Dié aankondiging volg nadat die Amerikaanse departement vir verdediging maar net 'n jaar gelede die beleid verander het om nié meer transgender-mense in die weermag te verbied nie.
Intussen het duisende sosialemediagebruikers Trump daarvan beskuldig dat hy nou nié al sy beloftes tydens sy presidensieveldtog nakom nie.
"Trump se aankondiging verbreek talle beloftes wat hy tydens sy presidensieveldtog gemaak het. Hy het onder meer beloof om alles in sy mag te doen om die regte van gay, lesbiese, biseksuele en transgender-gemeenskappe te beskerm," het 'n Twitter-gebruiker gesê.
"Enige Amerikaner wat die mediese standaarde slaag, moet toegelaat word om in die weermag te dien – ongeag seksualiteit," het John McCain, 'n Amerikaanse politikus, gesê.
'n Jaar oue inskrywing van Trump is ook in die geveg op sosiale media na vore gebring.
"Dankie aan die LGBT-gemeenskap. Ek sal vir julle baklei terwyl Hillary meer mense inbring [in die regering] wat julle vryheid en oortuigings bedreig."
Die Withuis het egter by sy besluit volstaan en gesê dit is in belang van die land.
Ek stem absoluut saam!!!!
TRUMP EN ZILLE HOU TWITTER AAN DIE LEWE
Trump is die beste leier van n regerende party in die wereld en ook die hardwerkende een ..al gehoor van die gesegde hoogste bome kry die meeste wind wel hier is dit in werking.
Kan daar maar net een keer in die geskiedenis in SA ook n president wees wat in belang van die land optree. Trump is seker die beste ding ooit wat kon gebeur het in politiek in die wereld. Iemand wat n slag net op feite werk